Virallinen lehti nro C 325 , 12/11/1999 s. 0043



KIRJALLINEN KYSYMYS E-3972/98 esittäjä(t): Daniel Varela Suanzes-Carpegna (PPE) komissiolle (4. tammikuuta 1999) Aihe: EU:n toimet vakavan miekkakalakriisin lievittämiseksi Viime maaliskuussa esittämässäni kysymyksessä (E-0906/98)(1) kerroin komissiolle vakavasta kriisistä (kalakantojen heikentyminen, epäreilu kilpailu, markkinavääristymät, jne.), johon miekkakalan kalastuksessa oltiin ajautumassa mukavuuslipun alla purjehtivien alusten vuoksi. Vastauksessaan komissio vakuutti olevansa täysin tietoinen ongelmasta. Pyyntööni kaupallisten rangaistusten käyttöönottamisesta ICCATin puitteissa vastattiin, että komissio ottaa asiaan kantaa, kun hetki koittaa ja seuraavassa vuosikokouksessa ilmenevistä tiedoista riippuen. Äskeisen vuosikokouksen anti oli vähäinen, eikä se edesauta kalakantojen elpymistä eikä markkinakriisiä, joka vaarantaa vakavasti erään yhteisön alan kannattavuuden ja erityisesti Espanjan pitkäsiimakalastuksen. Vallitseva tilanne ja kaikki saatavilla oleva tieto huomioiden, haluaisin komission vastaavan seuraaviin kysymyksiin: 1. Katsooko komissio, että mukavuuslipun alla purjehtivien laivastojen laittoman ja vastuuttoman toiminnan pois kitkeminen on yhä ainoa kunnollinen ja tehokas ratkaisu markkinoilla vallitsevaan miekkakalakriisiin? 2. Onko komissio sitä mieltä, että ICCATin suositus sopimuksen ulkopuolisten maiden laivojen lastin purkamisen mahdollisesta kieltämisestä, mikäli voidaan osoittaa ICCATin normeja rikotun, on täysin riittämätön ja tehoton käytännössä, koska suurin osa kalasta tuodaan markkinoille kauppalaivojen kautta, jolloin mahdollisen lastinpurkukiellon välttämiseksi riittää yksinkertaisesti ilmoitus kalastamisesta ICCAT-määräysten ulkopuolisilla vesillä? 3. Mihin uusiin toimiin komissio aikoo siis ryhtyä alaa kohdanneen vakavan kriisin lievittämiseksi? Komission jäsenen Emma Boninonkomission puolesta antama vastaus (11. maaliskuuta 1999) Kansainvälisen Atlantin tonnikalojen suojelukomission (ICCAT) vuosikokouksessa Espanjan Santiago de Compostelassa 16.-23.11.1998 komissio ehdotti toimenpiteitä, joilla kiellettäisiin miekkakalan tuonti sellaisista maista, jotka sallivat mukavuuslippulaivat. Valitettavasti muut ICCAT:n jäsenet vastustivat tätä ehdotusta, eikä sitä toteutettu. ICCAT:n yhteisön aloitteesta hyväksymä toimenpide, jolla kielletään sopimuksen ulkopuolisten maiden laivojen lastin purkaminen, mikäli voidaan osoittaa ICCAT:n sääntöjä rikotun, voi olla erittäin tehokas sikäli, että se koskee purkamista suoraan yhteisön satamissa, jollaista iso osa tuonnista on. Vaikein kysymys muulla tavalla tapahtuvasta miekkakalan tuonnista on vielä käsittelemättä. Komissio on kalavarainhoidon aluejärjestöissä osallistunut aktiivisesti mukavuuslipun alla purjehtivia laivoja koskevien toimenpiteiden toteuttamiseen. Se pyrkii edelleen etenkin ICCAT:n yhteydessä löytämään ongelmaan tyydyttävän ratkaisun. Komissio on lisäksi ehdottanut Espanjan viranomaisille kolmansien maiden kalastusalusten saaliiden suoraan yhteisön satamissa purkamiseksi ja kaupan pitämiseksi oikeuttavien edellytysten vahvistamisesta 6 päivänä toukokuuta 1994 annetun neuvoston asetuksen (EY) 1093/94(2) soveltamista. Asetuksen mukaan on mahdollista estää kolmansien maiden miekkakalasaaliiden purkaminen suoraan yhteisön satamissa ja kaupan pitäminen viitehintaa alhaisemmalla hinnalla yhteisön markkinoilla. (1) EYVL C 354, 19.11.1998, s. 38. (2) EYVL L 121, 12.5.1994.